
Për vendosjen e gjobës ndaj KESH sha

Në mbështetje të nenit 9 dhe nenit 64 pika 1 germa “ç” të ligjit nr.9072, datë 22.5.2003 “Për sektorin e energjisë elektrike”, vendimit nr.11, datë 23.2.2006 të Bordit të Komisionerëve të ERE-s “Për dhënien e licencave për aktivitetin e prodhimit, shpërndarjes, furnizimit, importit dhe eksportit të energjisë elektrike shoqërisë KESH sh.a., Bordi i Komisionerëve të ERE-s, në mbledhjen e tij të datës 28.3.2006, pasi shqyrtoi relacionin e paraqitur  nga Departamenti i Licencave dhe i Monitorimit  dhe Departamenti i Çështjeve Ligjore dhe i Marrëdhënieve me Publikun, lidhur me mospërmbushjen nga ana e të licencuarit KESH sh.a. të kushteve (përkatësisht pika 3.7 dhe pika 4.5) të vendosura në licencën e furnizimit me energji elektrike të klientëve tariforë, të miratuar me vendimin e Bordit të Komisionerëve nr.56, datë 12.10.2005.

Vendosi: 

1. Të dënojë me gjobë të licencuarin KESH sh.a. në shumën prej 350 000 (treqind e pesëdhjetë mijë) lekë, për mospërmbushjen e kushteve të përcaktuara në pikat 3.7 dhe 4.5 të licencës së furnizimit me energji elektrike të klientëve tariforë, të miratuar me vendimin e Bordit të Komisionerëve nr.56, datë 12.10.2005.
2. Departamenti i Administrimit, Financës dhe Burimeve Njerëzore, si dhe Departamenti i Licencave dhe i Monitorimit të marrë masa për ndjekjen e zbatimit të këtij vendimi.
3. Ngarkohet KESH sh.a. për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

